President saam met pendelaars op trein gestrandPres. Cyril Ramaphosa en David Makhura, premier van Gauteng, by ŉ treinstasie in Pretoria as deel van ŉ verkiesingsveldtog. (Foto: Thobile Mathonsi/ANA) Pres. Cyril Ramaphosa het Maandag eerstehands een van die gereelde frustrasies van gewone Suid-Afrikaners ervaar toe hy ure lank saam met ongelukkige pendelaars op ŉ stilstaande trein gestrand was. Ramaphosa het as deel van ŉ verkiesingsveldtog net voor 08:00 saam met pendelaars op die trein by die Mabopane-stasie in Pretoria geklim. Die trein was toe reeds meer as ŉ uur laat. Op pad na Bosman-stasie, waar Ramaphosa later afgeklim het, het die trein twee keer onverklaarbaar stilgestaan – een keer by Marabastad-stasie en die tweede keer by die Technikon Rant-stasie. Dit het nog twee uur by die pendelaars se reistyd gevoeg. Sommige pendelaars wat klaar laat was vir werk het afgespring en werk toe gestap, terwyl Ramaphosa op die trein gesit en wag het. Hy is vergesel deur David Makhura, premier van Gauteng, terwyl ander ANC-leiers na ander treinstasies in Tshwane gegaan het as deel van die verkiesingsveldtog. By Bosman-stasie het Ramaphosa en Makhura ŉ skare toegespreek wat gretig op hulle gewag het. “Dit is onregverdig teenoor ons mense. Ons treine is laat en kry mense nie betyds by die werk nie. Ons gaan ŉ vergadering met Prasa byeenroep,” het Makhura gesê. Ramaphosa het op sy beurt aan die skare gesê hy het eerstehands die probleme beleef wat mense op ŉ daaglikse grondslag moet hanteer. “Mense kla daar is boewe op die treine en ons kan bevestig daar is geen sekuriteit op hierdie treine nie,” het die president gesê. “Die trein is stadig en het om onverklaarbare redes stilgestaan. Dit is onaanvaarbaar dat dit drie uur duur om ŉ 50 km-reis af te lê en dit moet nou end kry. Ons gaan met Prasa praat en vir hulle sê hulle moet dit uitsorteer.” Ramaphosa het gesê om die toestand van die treine te verbeter is een van die party se mandate omdat dit ŉ negatiewe uitwerking op die ekonomie het. “Mense wat treine moet gebruik, gaan noodwendig in die moeilikheid kom. Hulle word afgedank, kry waarskuwings en word gedissiplineer omdat hulle laat by die werk opdaag.” Ramaphosa het ook aan die skare gesê hulle werk aan die huidige beurtkragprobleem.